Jenis Akhbar : Berita Harian Online Tarikh : 12/02/2020 Edisi / Muka surat : Tajuk : Tiga juta penduduk dapat manfaat program BA100 - ANGKASA Presiden Angkatan Koperasi Kebangsaan Malaysia Bhd (ANGKASA), Datuk Abdul Fattah Abdullah. - NSTP/Nik Abdullah Nik Omar Tiga juta penduduk dapat manfaat program BA100 - Angkasa BUTTERWORTH: Angkatan Koperasi Kebangsaan Malaysia (Angkasa) menjangkakan peningkatan taraf 3,000 koperasi mikro kepada koperasi sederhana, mulai awal tahun ini. Peningkatan itu di bawah Program Barang Asas 100 (BA100) yang memberi manfaat kepada tiga juta penduduk khususnya ahli koperasi dan golongan isi rumah berpendapatan rendah (B40) di negara ini. Presidennya, Datuk Abdul Fattah Abdullah, berkata pihaknya sedang giat menaik taraf kedai koperasi mikro itu kepada segmen peruncitan dan pemborongan untuk menawarkan harga yang lebih berpatutan kepada pengguna. "Kita menyasarkan 3,000 kedai koperasi ini akan menawarkan barangan di bawah BA100 dengan harga kompetitif, murah lima peratus daripada harga pasaran biasa," katanya kepada pemberita selepas Majlis Perasmian Taklimat dan Pelancaran Peluang Peniagaan Co-Op Station, di sini hari ini. Beliau berkata, nilai industri pemborongan dan peruncitan negara adalah amat besar dengan angkanya mencecah lebih RM100 bilion pada tahun lalu, namun penyertaan koperasi masih kecil jika dibandingkan dengan potensi sedia ada. Katanya, usaha menaik taraf koperasi itu sedang dijalankan secara berperingkat, sekali gus menambah nilai jualan barangan runcit dengan pembelian yang menjimatkan menerusi e- jimat. 1
Abdul Fattah, berkata usaha itu bagi memperbaiki serta mengubah struktur pemasaran barangan runcit membabitkan ramai orang tengah sehinggakan harga barangan runcit menjadi terlalu tinggi kerana wujud jurang di antara pembekal, pengeluar dan pengguna. "Penggunaan sistem e-dagang digital dapat mengurangkan peranan orang tengah dan kedai runcit akan membuat tempahan secara berkumpulan dengan Angkasa," katanya. Beliau berkata, setakat ini sebanyak 10 syarikat pembekal barangan utama berdaftar dengan Angkasa untuk menawarkan perkhidmatan kepada kedai koperasi. "Kami mengalu-alukan syarikat pembekal barangan untuk memberikan perkhidmatan kepada kedai koperasi dengan syarat mereka harus menghantar barangan itu dari kilang ke kedai tanpa orang tengah bagi memastikan harga barangan itu kekal rendah," katanya. - BERNAMA 2